Padhepokanipun wonten ing wukir Sukendra utawi ing Grastina. Garwanipun widadari, asmanipun Dewi Windradi. Peputra tiga inggih punika Dewi Anjani, Raden Subali lan Raden Sugriwa. Dewi Anjani sakalangkung sulistiya ing warni. Raden Subali lan Raden Sugriwa sami sae-sae rupinipun (Dereng awarni wanara). Dewi Windradi salah kedadosan dados tugu kenging sabdanipun Resi Gotama. Luwaripun wonten ing lampahan pejahipun Patih Prahastha, kangge ngantem sirahipun Patih Prahastha dening Anggada nalika perang ageng Ngalengkadiraja. Dewi Anjani salah kedadosan arai wanara, amargi suryan (raup) toyanipun tlaga Madirda ingkang kecemplungan cupu Manik Asthagina. Raden Subali lan Sugriwa sami salah kedadosan asarira wanara, amargi sami nggebyur ing tlaga Madirda, rebatan cupu Manik Asthagina. Supados saged ruwat sipatipun wanara, Resi Gotama dhawuh: Raden Subali lan Sugriwa supados maratapa wonten ing wukir Sunyapringga. Dewi Anjani kadhawuhan tapa nyanthuka wonten ing sapinggiring tlaga Madirda. Kocapa Dewi Anjani sareng sampun lami anggenipun mara tapa, nuwuhaken gara-gara Bathara Guru tumedhak, mirsani Sang Dyah ingkang tapa nyanthuka sarwi nglegena, lajeng korut kamanipun, turnetes ing ron kamal, gya pinethik punang ron wau, binucal ing pangkonipun Sang Dyah. Sareng kadhahar dening Dewi Anjani, sanalika Sang Dyah lajeng nggarbini Titimangsanipun mbabar, mawi prabawa sindhung riwut bayu bajra, arupi wanara seta, sinung asma Anoman (Kapiwara Bayusuta, Senggana). Asma ingkang sakawit Senggana. Sareng sampun saged mejahi danawa seta sekawan ingkang njagi taman Argasuka ing Ngalengkadiraja, namaning danawa seta sekawan dipun agem sadaya, inggih punika: Anoman, Ramadayapati, Prabancana lan Pracandhaseta. 6) Bagawan Anoman (Bagawan Kapiwara) Padhepokanipun wonten ing Kendhalisada. Garwanipun asma Dewi Urangayu, peputra Raden Trigangga. Bagawan Kapiwara lair saderengipun wonten Pandhawa. Yuswanipun panjang sanget, ngantos menangi turunipun Prabu Parikesit ingkang asma Prabu Astradarma, Nata ing Ngastina Sedanipun rikala mengsah Prabu Yaksadewa, malihanipun Bathara Kala, kinepruk mawi bindhi trialihanipun Bathara Brama.